BA วิ่ง 6 วันติด! บวกอีก 3.40% ชี้รับผลดีราคาน้ำมันลดต่ำกว่า 60 เหรียญฯ
BA วิ่ง 6 วันติด! บวกอีก 3.40% ชี้รับผลดีราคาน้ำมันลดต่ำกว่า 60 เหรียญฯ โดยหุ้นปิดตลาดภาคเช้าอยู่ที่ระดับ 15.20 บาท บวก 0.50 บาท หรือ 3.40% ด้วยมูลค่าซื้อขาย 60.03 ล้านบาท
13 ก.พ. 2561

ผู้สื่อข่าวรายงานว่า บริษัท การบินกรุงเทพ จำกัด (มหาชน) หรือ BA ปิดตลาดภาคเช้าอยู่ที่ระดับ 15.20 บาท บวก 0.50 บาท หรือ 3.40% ด้วยมูลค่าซื้อขาย 60.03 ล้านบาท ราคาหุ้นปรับตัวขึ้นแรง 6 วันติด คาดเก็งกำไรหลังหุ้นเป็นขาลงมานาน หุ้นที่ได้ประโยชน์จากน้ำมันลดลงต่ำกว่า 60 เหรียญฯ

บล.เอเซีย พลัส ระบุในบทวิเคราะห์ว่า หุ้นที่ได้ประโยชน์จากน้ำมันลดลงต่ำกว่า 60 เหรียญฯ อีกครั้ง คือ กลุ่มสายการบิน แม้ การแข็งขันที่รุนแรง แต่ราคาน้ำมันที่ลดลงต่อเนื่อง ช่วยให้ต้นทุนน้ำมันลดลงชั่วคราว ยังชอบ BA ส่วน  AAV  มีการ hedging  ต้นทุนน้ำมันน้อยสุดในกลุ่ม น่าจะได้ประโยชน์ในช่วงสั้น ๆ  ตามผู้ประกอบการที่มีต้นทุนอิงน้ำมัน คือ IRPC, TASCO
ด้านสัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเมื่อคืนนี้ (12 ก.พ.) หลังจากกลุ่มประเทศผู้ส่งออกน้ำมัน (โอเปก) เปิดเผยในรายงานประจำเดือนก.พ.ว่า อุปสงค์น้ำมันในปีนี้จะขยายตัวมากกว่าที่คาดการณ์ไว้ก่อนหน้านี้ อย่างไรก็ตาม สัญญาน้ำมันดิบขยับขึ้นเพียงเล็กน้อย เพราะตลาดถูกกดดันจากรายงานของสำนักงานสารสนเทศด้านการพลังงานของรัฐบาลสหรัฐ (EIA) ซึ่งระบุว่า การผลิตน้ำมันดิบในพื้นที่หลายแห่งของสหรัฐ มีแนวโน้มสูงขึ้น
สัญญาน้ำมันดิบ WTI ส่งมอบเดือนมี.ค.ขยับขึ้น 9 เซนต์ หรือเกือบ 0.2% ปิดที่ 59.29 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย. ลดลง 20 เซนต์ หรือ 0.3% ปิดที่ 62.59 ดอลลาร์/บาร์เรล
สัญญาน้ำมันดิบปิดตลาดในแดนบวก หลังจากโอเปกคาดการณ์ว่า อุปสงค์น้ำมันจะมีการขยายตัวในปีนี้ มากกว่าที่คาดการณ์ไว้ก่อนหน้านี้
ทั้งนี้ โอเปกคาดการณ์ว่าอุปสงค์น้ำมันจะมีการขยายตัว 1.59 ล้านบาร์เรล/วัน โดยเพิ่มขึ้น 60,000 บาร์เรล/วันจากตัวเลขคาดการณ์เดิม ส่งผลให้อุปสงค์รวมทั่วโลกอยู่ที่ระดับ 98.6 ล้านบาร์เรล/วันในปีนี้